《送傅德谦还临川》
元代·吴海

傅君隘流俗，举步追古人。古人去已远，斯道为荆榛。

出门抱高志，区区向谁陈？十年江海上，漂泊但一身。

念我德不孤，邂逅遂见亲。相知宁苦晚，不觉逾三春。

精微共探讨，议论发清新。谊合然诺重，途穷忧思频。

如何语离别，使我意酸辛。酸辛不在别，欲留我何贫。

闽水东赴海，楚山西入秦。春波正浩荡，谁能知其津？

作者简介：元明间福建闽县人，字朝宗。元季以学行称，因世乱绝意仕进。洪武初守臣欲荐诸朝，力辞免。既而征诣史局，亦辞。尝著《书祸》，谓杨、墨、释、老、管、商、申、韩及稗官野乘、支词艳说，均宜禁绝。又有《闻过斋集》。